作者:吳潛
標題:賀新郎
內容:燕子呢喃語。小園林、殘紅剩紫，已無三數。綠葉青枝成步障，空有蜂旋蝶舞。又寶扇、輕搖初暑。芳沼拳荷舒展盡，便回頭、亂擁宮妝女。驚歲月，能多許。家山占斷鳧鷗渚。最相宜、嵐煙水月，霧雲霏雨。三島十洲雖鐵鑄，難把歸舟系取。且放我、漁樵為與。從此細斟昌歜酒，況神仙洞府無邀阻。何待結，長生縷。